Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: beszámol az Országgyűlésnek. Az országgyűlési biztosokról szóló 1993. évi LIX. törvény 27. § (1) bekezdése pontosítja
Paragraph Index: 1164

4. Az alkotmányos visszásság miatt vizsgált panaszok jellemzői Ebben a részben azt foglaljuk össze, hogy az elmúlt évben milyen típusú panaszokat vizsgáltunk érdemben és azok milyen eredményre vezettek. Számba vesszük azt is, hogy a korábbi vizsgálatainknak 1999-ben milyen — főleg a jogalkotásban megjelenő — következményei voltak. Az 1999. évi vizsgálati feladatok bonyolultabbak voltak, mint az előző években. Ez egyrészt annak tulajdonítható, hogy olyan új típusú ügyek kerültek látókörünkbe, amelyek megoldása valódi szakmai kihívást jelentett. Ilyen volt például a betegjogok az új jogi környezetben, a hivatásos nevelőszülői jogviszony megszüntetése, a közhasznú épületek vizsgálata az akadálymentesség szempontjából, továbbá a tömeges iskolabezárás okból származó panaszok elemzése. Másrészt a négy és fél éves működés után 1999-ben — az új, hasonló tárgyú panaszok miatt — időszerűvé vált a korábbi átfogó vizsgálatok utóvizsgálata is, például a szociális otthonokban a fogyatékosokat ápoló és gondozó otthonokban, az állami nevelőotthonokban, valamint az öngyilkossági kísérletet elkövetők, a hivatásos és a sorállományú katonák körében. Míg 1998-ban 1266 vizsgálat során 972 visszásságot tártunk fel, addig 1999-ben 1066 vizsgálat során 1198-at. 4.1. A vizsgálati módszerek

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes